Dalamenn hafa ákveðið að tileinka Jóhannesi úr Kötlum aðventukvöld sem haldið verður í safnahúsinu við höfnina 13. desember næstkomandi . Kvæði Jóhannesar verða í öndvegi , flutt af listamönnum á ýmsum aldri ásamt jólaglöggi og notalegheitum . Björn St. Guðmundsson fékk styrk hjá byggðaráði Dalabyggðar til að halda aðventukvöld tileinkað Jóhannesi úr Kötlum því eins og margir vita eru mörg frægustu kvæðin er tengjast aðventu og jólasiðum einmitt eftir hann . Helga Ágústsdóttir menningarfullrúi Dalabyggðar sagði að undirbúningur væri í fullum gangi . „ Aðventukvöldið verður haldið í safnahúsinu við höfnina , gamla kaupfélagshúsinu og opnar húsið klukkan 19 . Að sjálfsögðu verða flutt kvæði eftir Jóhannes . Þórður Brynjarsson 5 ára sagnaþulur mun flytja jólasveinakvæðið sem byrjar svona : „ Segja vil ég sögu af sveinunum þeim . “ Einnig mun Grýla gamla flytja kvæði um sig sjálfa , að sjálfsögðu samið af Jóhannesi um þessa tröllkerlingu sem var bæði leið og ljót . En rúsínan í pylsuendanum verður Valgeir Guðjónsson er samið hefur fjölda laga við ljóð Jóhannesar . Ekki er að efa að hann fer á kostum og segir sögur eins og honum er einum lagið , “ sagði Helga . Því má við bæta að ekki er um ótakmarkaðan sætafjölda að ræða í safnahúsinu við höfina og því gildir hér eins og oft áður að fyrstir koma fyrstir fá .